বিজেপি’র বিরুদ্ধে সার্বিক যুদ্ধে নামতে চলেছেন তৃণমূলনেত্রী মমতা বন্দ্যোপাধ্যায়। তার আগে ‘ঘর’ ঠিক রাখতে আজ, বৃহস্পতিবার তিনি দলীয় নেতাদের সঙ্গে বৈঠকে বসবেন।
তৃণমূলের সর্বস্তরের পাঁচশো নেতানেত্রীর উপস্থিতিতে বিজেপি তথা কেন্দ্র-বিরোধী কর্মসূচি স্থির করে দেবেন মমতা। দলের একাংশের ধারণা, শুধু রাজ্যে নয়, এই পরিস্থিতিতে দিল্লিতেও কর্মসূচি নেওয়ার কথা তৃণমূলনেত্রীর 
বিবেচনায় রয়েছে।
নোট বাতিল আর সেনাবাহিনীর গতিবিধি নিয়ে কেন্দ্রের সঙ্গে মমতার সংঘাত বেড়েই চলছিল। এবার তৃণমূলের সাংসদ সুদীপ বন্দ্যোপাধ্যায়কে সিবিআইয়ের তলব সেই সংঘাতকে চূড়ান্ত পর্যায়ে পৌঁছে দিয়েছে। কেন্দ্রীয় সরকার তথা বিজেপি’র বিরুদ্ধে এই লড়াইয়ে নামার আগে দলকেও প্রস্তুতিবার্তা দিতে চান তৃণমূলনেত্রী। 
সেই লক্ষ্যে আজ, বৃহস্পতিবার দুপুরে তৃণমূল ভবনে দলের বিভিন্ন স্তরের ৫১০ নেতাকে ডেকে পাঠানো হয়েছে। সাংসদ, বিধায়ক, পুরপ্রধান, পুরসভার এমআইসি ও কলকাতার বরো চেয়ারম্যানদের ওই বৈঠকে ডাকা হয়েছে। এছাড়াও, ডাকা হয়েছে জেলা দল এবং শাখা সংগঠনের প্রধানদেরও। বৈঠকের অভিমুখ স্পষ্ট করে বুধবারই আরও বৃহত্তর আন্দোলনের ইঙ্গিত দিয়েছেন মমতা। এদিনও নোট বাতিল নিয়ে কেন্দ্রকে বিঁধেছেন তিনি। শুধু তাই নয়, তামিলনাড়ুর 
মুখ্যসচিবের বাড়িতে তল্লাশির সমালোচনা করে বিবৃতি দিয়েছেন মুখ্যমন্ত্রী।
আগামী জানুয়ারিতে দলের প্রতিষ্ঠা দিবস-সহ ইতিমধ্যেই একাধিক কর্মসূচি নিয়েছে তৃণমূল। সেই সঙ্গে নোট বাতিল পর্ব নিয়ে দলকে আরও সক্রিয় করতেই এই বৈঠক ডাকা হয়েছিল। কিন্তু তার মধ্যেই অর্থলগ্নি সংস্থা রোজভ্যালির একটি মামলায় মঙ্গলবার সিবিআইয়ের ডাক পেয়েছেন সুদীপ। তারপরই তৃণমূলের এই সাংগঠনিক বৈঠক যে বিশেষ মাত্রা পেয়েছে, তা বুঝিয়েই দলের মহাসচিব পার্থ চট্টোপাধ্যায় এদিন বলেন, ‘‘কেন্দ্রীয় সরকার দেশের সংবিধানকে উপেক্ষা করে চলেছে। যুক্তরাষ্ট্রীয় কাঠামো ধ্বংসের চেষ্টা করছে। তৃণমূল তার বিরুদ্ধে দেশ জুড়ে প্রতিবাদের ঝড় তোলায় রাজনৈতিক প্রতিহিংসা শুরু হয়েছে। কেন্দ্রীয় তদন্ত সংস্থা দিয়ে তৃণমূলের নেতাদের ভয় দেখানোর চেষ্টা চলছে। এ সব করে মমতা বন্দ্যোপাধ্যায়কে থামানো যাবে না।’’ 
নোট বাতিল নিয়ে কেন্দ্র-বিরোধী আক্রমণ চলছিলই, এবার নতুন করে অর্থলগ্নি সংস্থার মামলার সূত্রে সিবিআইয়ের তত্পরতাকে নিশানা করেছে তৃণমূল।